– Hun var redd. Veldig, veldig redd, sier Shahen Ahmed, nest eldst i søskenflokken til Shilan Shorsh.

Shorsh døde i en boligbrann i Fyllingsdalen i Bergen lørdag kveld.

Familien er kurdere fra Irak. Shilan har bodd i Norge siden 1998. Shilan var aktiv politisk, både som styremedlem i Bergen SV og som leder for Selvstendig Demokratisk Kurdisk Kvinneforening.

Hun har uttalt seg flere ganger i media, om kurdisk kultur og menn som kvinneundertrykkende.

– Shilan fortalte meg at hun følte noen overvåket henne. Hun fikk profesjonelle til å undersøke PC-en sin, og oppdaget at den var blitt hacket. Nylig avsluttet hun Facebook-kontoen sin fordi hun fikk trusler, sier Shahen.

BERGEN SV: Shorsh var styremedlem i Bergen SV og leder for Selvstendig Demokratisk Kurdisk Kvinneforening. Foto: Astrid Olsen

Funnet død i leiligheten

Familien fikk mistanke om at noe var galt da hun ikke kom til en grillfest som broren skulle ha på Askøy lørdag.

Shilan hadde overnattet hos foreldrene, og skulle bare hjemom en tur, men hun hadde ikke med seg mobiltelefon.

– Hun tok den ikke med seg fordi hun følte hun ble overvåket via mobilen. Broren min reiste inn til Fyllingsdalen for å se etter henne, forteller søsteren.



Shilan ble funnet død i sin egen leilighet, som lå i en av toppetasjene i en boligblokk.

En brann startet i det ene rommet i leiligheten. Det var en av naboene oppdaget røyken.

LAVBLOKK: Shilan Shors ble funnet død i leiligheten sin i denne blokken i Fyllingsdalen etter en brann lørdag. Foto: Sølve Rydland / NRK

Bekrefter påsatt brann

– Vi kan utelukke at dette var en ulykke, sier Tore Salvesen i Hordaland politidistrikt.

– Brannen er begrenset til ett rom. Den er påsatt. Jeg kan ikke gå inn på hvorfor vi mener det, sier Salvesen.

Politiet etterforsker saken med utgangspunkt i at brannen enten er en mordbrann, eller at Shilan tok sitt eget liv.

– Vi gjør avhør nå, der vi snakker med vitner som kan fortelle om hendelsen og personer som kan fortelle om karakteren hennes, sier Salvesen.

Bar voldsalarm

Ifølge søsteren bar Shilan en voldsalarm en periode rundt 2006, fordi hun hadde fått flere trusler på livet.

Hun skal ikke ha vært i personlige konflikter, men provoserte mange med uttalelsene i media, forteller søsteren.

– Hun ble truet fordi hun var så modig og sa ifra. Shilan var mange ganger i media og snakket om hvor undertrykkende kurdiske menn er. Mange kurdere ble provosert og spurte hvorfor hun gikk til pressen, sier Shahen.

Hun mener at selv om mange var enige med Shilan i kritikken av kulturen som kvinneundertrykkende, var det måten hun snakket åpent om det som provoserte.

– Mange av dem som var enige med henne, mente at problemene måtte tas innad i miljøet. De mente hun ikke skulle ha gått til pressen, og ikke skulle latt så mange få vite om våre problemer. De fleste tenker sånn, jeg vil si 80 prosent av det kurdiske miljøet, sier Shahen.

Fortalte om undertrykking

Shilan var selv gjest i NRK Vestlandsrevyen i 2006 og fortalte om truslene hun fikk.

Truslene kom etter at hun sto fram i Bergens Tidende med kritikk av tvangsekteskap og diskriminering. Det var etter dette avisoppslaget hun skal ha skaffet seg voldsalarm.

– Det er veldig vanskelig å være kurdisk innvandrerkvinne i Norge. De er utsatt for dobbel undertrykking, både som innvandrere og som kvinner, sier hun i intervjuet i 2006.

Hun hadde et sterkt og klart svar på spørsmålet om hva som driver henne:

– Samvittigheten min. Jeg har alltid reagert på undertrykking, og vil at sannheten alltid må fram komme frem, sa hun.

Se hele intervjuet øverst i artikkelen

Folk i det politiske miljøet i Bergen som kjenner henne, sier hun var kompromissløs i sin kamp for kvinners rettigheter.

Vil ikke kommentere trusler

På spørsmål om politiet har opplysninger om trusler, sier Salvesen følgende:

– Jeg kan verken avkrefte eller bekrefte dette. Det er mange personer vi skal avhøre, og det ville være feil av meg å gå ut med disse opplysningene nå.

Søsteren forteller at huset til foreldrene er fullt av kurdere i dag, som sørger over tapet av Shilan.

Hun sier familien setter stor pris på at politiet etterforsker saken grundig.

– Vi er veldig takknemlige for at politiet tar dette alvorlig, sier søsteren.

Familien skal ha begravelse fredag denne uken.